ช่วยเหลือพื้นที่ภาคอีสาน หลังมีฝนตกหนักหลายพื้นที่ เร่งระบายน้ำ
นายประพิศ จันทร์มา อธิบดีกรมชลประทาน เปิดเผยว่า จากสถานการณ์ฝนตกหนักต่อเนื่องในหลายพื้นที่ทางภาคตะวันออกเฉียงเหนือ ส่งผลให้ระดับน้ำในลำน้ำต่างๆ เพิ่มสูงขึ้น  กรมชลประทาน ได้บริหารจัดการน้ำและระดมเครื่องสูบน้ำ เครื่องผลักดันน้ำ เร่งระบายน้ำออกจากพื้นที่น้ำท่วมขัง เพื่อบรรเทาความเดือดร้อนของพี่น้องประชาชนที่ประสบอุทกภัยในขณะนี้ โดยเฉพาะบางพื้นที่ในพื้นที่ 4 จังหวัด ได้แก่ จังหวัดขอนแก่น ปัจจุบันได้ติดตั้งเครื่องผลักดันน้ำ 15 เครื่อง ที่เขื่อนร้อยเอ็ด และมีแผนที่จะติดตั้งเครื่องผลักดันน้ำบริเวณเขื่อนวังยาง และสะพานบ้านโนนยาง อำเภอเสลภูมิ เพิ่มเติม เพื่อเร่งระบายน้ำลงสู่ลำน้ำชี ส่วนจังหวัดชัยภูมิ มีพื้นที่ประสบอุทกภัย 2 อำเภอ ได้แก่ อำเภอบ้านแท่น และอำเภอภูเขียว ปัจจุบันได้ทำการยกบานประตูระบายน้ำลำน้ำเชิญ อำเภอชุมแพ ให้พ้นน้ำ เพื่อเร่งระบายน้ำลงสู่เขื่อนอุบลรัตน์ตามลำดับ ช่วยลดผลกระทบพื้นที่ตอนบนทั้งในเขตจังหวัดชัยภูมิและจังหวัดขอนแก่น ส่วนที่จังหวัดร้อยเอ็ด มีน้ำท่วมพื้นที่นอกพนังกั้นน้ำริมลำน้ำยัง 2 อำเภอ ได้แก่ อำเภอโพนทอง และอำเภอเสลภูมิ โครงการชลประทานร้อยเอ็ด ได้เตรียมพร้อมเครื่องสูบน้ำ จำนวน 23 เครื่อง เพื่อเร่งระบายน้ำออกจากในพื้นที่ พร้อมนำกระสอบทราย 12,000 กระสอบ วางเสริมป้องกันจุดเสี่ยงน้ำท่วมตลอดแนวพนังกั้นน้ำ จังหวัดอุบลราชธานี มีพื้นที่น้ำท่วม 6 อำเภอ โครงการชลประทานอุบลราชธานี ร่วมกับสำนักเครื่องจักรกล ติดตั้งเครื่องผลักดันน้ำในลำน้ำมูล จำนวน 100 เครื่อง บริเวณสะพานพิบูลมังสาหาร เพื่อเร่งผลักดันน้ำลงสู่แม่น้ำโขงให้รวดเร็วขึ้น จึงได้กำชับให้โครงการชลประทานทุกแห่งในพื้นที่ภาคตะวันออกเฉียงเหนือ เฝ้าระวังติดตามสภาพอากาศและสถานการณ์น้ำท่าตลอด 24 ชั่วโมง รวมทั้งบริหารจัดการน้ำในอ่างเก็บน้ำต่างๆ ให้อยู่ในเกณฑ์ที่กำหนด รวมไปถึงการเตรียมความพร้อมด้านเครื่องจักร เครื่องมือ ประจำพื้นที่เสี่ยง เพื่อให้สามารถเข้าไปช่วยเหลือได้ทันทีและตรวจสอบระบบชลประทานให้สามารถรองรับสถานการณ์น้ำ